b'\n_START_ARTICLE_\nToivo Talvi\n_START_PARAGRAPH_\nToivo Talvi, sukunimi aik. Rautell (31. maaliskuuta 1882 Nurmij\xc3\xa4rvi \xe2\x80\x93 21. joulukuuta 1947 Helsinki) oli suomalainen taidemaalari, graafikko ja kuvittaja._NEWLINE_Talvi k\xc3\xa4vi Suomen Taideyhdistyksen piirustuskoulun 1904\xe2\x80\x931907 ja opiskeli my\xc3\xb6s Helsingin yliopiston piirustussalissa. H\xc3\xa4n toimi oppikoulun piirustuksenopettajana Vaasassa 1907\xe2\x80\x931926. Talvi kiersi 1929\xe2\x80\x931930 Laatokan Karjalassa Suistamolla, Suoj\xc3\xa4rvell\xc3\xa4, \xc3\x84gl\xc3\xa4j\xc3\xa4rvell\xc3\xa4 ja Tolvaj\xc3\xa4rvell\xc3\xa4 tutkimassa seudun kansanperinnett\xc3\xa4. Matkan tuloksena Talvi teki sarjan etsauksia joita k\xc3\xa4ytettiin Martti Haavion kirjan Viimeiset runonlaulajat kuvituksena.'